แอลเอ็มจีลุยแท็กซี่3หมื่นคัน
ช็อกตลาดต่อหลังชนะประกันรถเมล์ เผยใช้บิ๊กดาต้าวิเคราะห์ประเมินความเสี่ยง
28 ม.ค. 2560

ช็อกตลาดต่อหลังชนะประกันรถเมล์ เผยใช้บิ๊กดาต้าวิเคราะห์ประเมินความเสี่ยง
โพสต์ทูเดย์ - แอลเอ็มจีช็อกวงการประกันภัย กวาดแท็กซี่เข้าพอร์ตปีแรก 3 หมื่นคัน ได้บิ๊กดาต้าประเมินความเสี่ยง
นางสุปีณัน พรรณเชษฐ์ ผู้อำนวยการอาวุโส ช่องทางการขายใหม่ และการทำตลาดภาพลักษณ์ บริษัท แอลเอ็มจี ประกันภัย เปิดเผยว่า ปี 2560 บริษัทได้ทำตลาดประกันภัยแท็กซี่เป็นครั้งแรก ทั้งแท็กซี่ส่วนบุคคล อู่แท็กซี่ เป็นการรับประกันภัยทุกประเภทตามสภาพรถ ขณะนี้มีรถแท็กซี่ในพอร์ตแล้วกว่า 3 หมื่นคัน
“วันนี้เรามีพอร์ตประกันภัยรถยนต์มากพอ และมีประสบการณ์ในการรับประกันภัยรถยนต์ ซึ่งเป็นจุดแข็งของบริษัทมากพอในการนำมาวิเคราะห์ข้อมูลและประเมินความเสี่ยงได้ จึงมั่นใจในการทำตลาดนี้” นางสุปีณัน กล่าว
นางสุปีณัน กล่าวว่า เมื่อมีการวิเคราะห์ความเสี่ยงเพื่อพิจารณารับประกันภัยแล้ว หลังจากนั้นจะขึ้นอยู่กับกระบวนการบริหารจัดการหลังการขาย ที่บริษัทมั่นใจว่ามีประสิทธิภาพและมีมาตรฐานเป็นที่ยอมรับได้ ภายใต้ความคุ้มครองที่แตกต่างกัน
สำหรับปี 2560 ตั้งเป้าเติบโต 10% และจะเป็นปีที่บริษัทเริ่มขยายฐานลูกค้าใหม่ๆ โดยอาศัยการวิเคราะห์ข้อมูลหรือการใช้บิ๊กดาต้ามาสร้างการเติบโตให้ธุรกิจ ที่เปิดตัวไปก่อนหน้านี้คือ การรับประกันภัยรถขององค์การขนส่งมวลชนกรุงเทพ (ขสมก.) จำนวน 3,000 คัน รวมทั้งใช้บิ๊กดาต้ามาขยายตลาดลูกค้ารายย่อย ด้วยการเสนอความคุ้มครองที่ครอบคลุมความเสี่ยงของลูกค้าแต่ละคน เพื่อเพิ่มสัดส่วนประกันภัยที่ไม่ใช่รถยนต์
“บริษัทแม่ได้วางกลยุทธ์ให้ บริษัท แอลเอ็มจี ประกันภัย ในไทย จะต้องเติบโต เพราะในเอเชียถือว่าไทยใหญ่ที่สุด โดยปีที่ผ่านมาเติบโต 8% เทียบกับอุตสาหกรรมที่โต 1% กว่าๆ โดยมีการดึงความรู้และประสบการณ์ จากบริษัทแม่ในสหรัฐ รวมถึงเครือข่ายบริษัทแม่ในเอเชียมาปรับใช้” นางสุปีณัน กล่าว
ทั้งนี้ ปี 2559 ที่ผ่านมา สัดส่วนประกันภัยที่ไม่ใช่รถยนต์ หรือนันมอเตอร์ เพิ่มขึ้นมาอยู่ที่ 20-25% ของเบี้ยประกันรวม จาก 2 ปีก่อนที่มีเพียง 2% เท่านั้น ในขณะที่สัดส่วนเบี้ยประกันภัยรถอยู่ที่ 80-85% โดยมีลูกค้าที่อยู่ภายใต้การดูแลทั้งหมดประมาณ 9 แสนราย
ด้านผลการดำเนินงานของบริษัท แอลเอ็มจี ประกันภัย งวด 9 เดือนแรกของปี 2559 มีส่วนของผู้ถือหุ้น 1,981 ล้านบาท เงินกองทุน 2,401 ล้านบาท อัตราส่วนเงินกองทุนต่อเงินกองทุนที่ต้องดำรงตามกฎหมายอยู่ที่ 683% จากที่กฎหมายกำหนดไว้ 140% มีกำไรสุทธิ 205 ล้านบาท เป็นบริษัทที่มีขนาดใหญ่อันดับ 10 ในตลาดประกันวินาศภัยไทย